정조 13년
己酉七月初九日卯時上御熙政堂大臣備局堂上引見入侍時右議政蔡濟恭兼兵曹判書具允鈺行戶曹判書徐有隣行禮曹判書李在簡行副司直李柱國工曹判書鄭昌順知敦寧府事李文源行副司直金尙集漢城判尹徐有防刑曹判書沈頤之行副司直徐有大漢城左尹金思穆戶曹參判李獻慶行副司直金持默右承旨李祖承假注書李海隣事變假注書韓翼鎭記注官金鳳顯記事官李相璜以次進伏訖濟恭曰暑雨支離老炎蒸鬱之餘數日以來朝暮之間頗有涼意此時聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰暑雨祈寒藥房例爲各殿問候而小臣近日久未登筵伏未知中宮殿諸節若何上曰別無所損矣濟恭曰近日諸道雨水頻仍其中均沾之處則實無可慮而至於被災之民殆同豐乞殊可矜憐而西北兩道最爲關心姑未判歉此後日氣若稍和則年事將無慮矣上曰數日日氣甚和矣上曰頃日日次次對卿兩次出令而暑雨尙未快收公事亦無緊急故使之停止而今始爲之矣濟恭曰祖宗朝爲月三次對而至於肅廟朝始有月六次對之例一月之內六次爲之則其間不過四五日矣軍國之間有何公事之可達至於副司直備堂亦有何別般可奏之辭乎臣則以爲祖宗法意好矣上曰肅廟朝大小朝次對分而爲之故自然爲一月六次而先王朝倦勤之後亦爲六對矣濟恭曰久未登筵事有當奏者而未得仰奏矣近日人心陷溺民失秉彝至於日前和鎭事而極矣臣則以爲變怪之事矣上曰然矣予果欲言之而卿必有此言故不爲之矣太平無事之時因一幺麽和鎭之事看作大事則得不爲有傷風化乎濟恭曰然矣渠之所言今旣如是則臣子得聞之後宜有憤痛之心矣心有憤痛則宜有一番究覈之請矣三司諸臣之齊聲請討在所不已豈可以遽然摧折使之默無一言乎上曰予非欲漫漶而以姪證叔事關倫綱畢竟處分止於島配而已者意亦有在至於沈埉所被凶言云云亦於李哥宮奴秋曹捕廳之供使之頭面而脫空矣濟恭曰聖敎至當矣叔姪之間相爲頭面事甚不可故臣之淺見終無善處之道而徒切憤惋之忱矣上曰三司聯箚事體甚重則以幺麽和鎭事迭呈齊籲是豈成說乎始旣劻勷終又還持去寧有如許事體乎李升運之疏請勘罪可謂得體矣上曰次對爲之濟恭曰此全羅兵使李潤彬忠淸兵使邊慶遇忠淸水使柳文植狀啓也以爲今秋水陸操及城操巡點等事何以爲之事令廟堂稟旨分付矣詰戎國之大政而權宜停廢已爲十年豈非疎虞之甚乎三南則今年年事頗有登稔之望無論水陸操巡點與安興城操不可不如例設行以此分付何如上曰依爲之巡點則置之城操則除非疊爲處外使之設行可也出擧條濟恭曰此平安兵使李明運黃海兵使孫相龍狀啓也以爲今秋習操巡操巡歷巡點及別武士鄕騎士武學都試設行等事請令廟堂稟旨分付矣今年雨水兩西最被其災前頭民事不無可慮習操巡操巡歷巡點竝姑權停別武士鄕騎士武學都試等事竝如例設行之意分付兩道兵閫何如上曰依爲之出擧條濟恭曰此原春監司李度默狀啓也以爲道內今秋三鎭合操何以爲之災傷覆審校生考講秋巡時兼行事令廟堂稟旨分付而勸別武都試依例設行爲辭矣本道雨水過多年事尙在豐歉未判之中此時操鍊誠甚可念合操姑令權停覆審考講勸別武都試竝依前例爲之之意分付何如上曰依爲之出擧條濟恭曰此摠戎使金思穆守禦使金鍾秀狀啓也以爲本廳所屬束伍軍兵今年秋操何以爲之事請令廟堂稟旨分付矣詰戎之政許久廢閣事甚疎忽矣上曰故奉朝賀李喆輔一次爲之之後連爲廢之矣四年爲分操五年爲合操而若不合操則竝與分操而不爲戎政之疎忽亦甚可悶矣濟恭曰然矣上曰摠戎廳則合操乎思穆曰非合操矣上曰本廳所屬邑幾何思穆曰坡州長湍兩邑而已矣上曰後日次對更爲筵稟可也濟恭曰今番節使之行兼付進賀事已爲稟定而都政時使名只以謝恩兼冬至使差出不可不釐正謝恩之上添以進賀二字之意分付該曹該院何如上曰依爲之出擧條濟恭曰此慶尙右兵使尹得逵狀啓也以爲本營最爲南路要衝而三軍倉所儲米合爲二萬六千七百五十五石折米分留外庚子蕩債後應留中加分八千石取耗給代目前實留庫只是五千三百七十七石假使不虞之變適在畢分糶之後則能支幾日之費乎本營餉穀時在列邑之數統爲十三萬五千九百五十三石只就當年應分米太租三色耗條合爲六千七百九十七石自該邑作錢來納自本營從便換作添入餉倉永作儲蓄明春分還時自各該邑米太租留庫中一依今年耗條營納之數加分取耗則取耗數爻固自如自今秋限三年還納耗條則糧餉得以稍裕請令廟堂稟旨分付矣以狀辭外面見之或似無弊有補而第念各邑穀物之遷動作錢來納營門之際本官吏胥之舞弄上營校監之操縱其弊無窮且以營下言之前日所無之二萬石竝爲華集添作糶糴則晉州之民不亦以爲苦乎以此以彼事多難便狀啓內辭意姑置何如上曰依爲之出擧條濟恭曰卽見平安監司鄭昌聖所報則枚擧熙川郡守李厚在牒呈以爲各邑撥將卒皆有元定料米而至於本郡五站料米雇價米一百六十石遂年斂民以給矣丙申因本郡民訴營門還穀留庫中折米一千六百石加分取耗以爲給料矣丁酉御史書啓謂之私分因爲還寢依前斂民民邑痼弊莫大於此該郡半留還穀中折米一千六百石每年加分取耗一百六十石以給料米雇價事定式施行徵斂之弊一切革罷爲辭矣撥將卒之斂民給料不特民弊可念揆以體段豈容如是雖然他無變通之道依報辭加分取耗以救其弊實合權宜之道而此非自下擅許之事故敢此仰達矣上曰依爲之出擧條濟恭曰近來財力漸耗而必爲加分者只爲取其耗條以爲利己之計也旣已加分則豈無弊於民乎又從以勒捧則豈不害於民間乎近來此等事每多濫觴之弊無論兵營列邑有少窘急則必請加分稱以加分而專事利己者滔滔皆是以故相臣南九萬文集觀之潛奪民財之言豈不切當乎濟恭曰前吏參洪秉纘以吏判薦望來到臣所纔寫舊望猝然問曰外議以爲吏判望有當入而見拔者云矣臣門之曰見拔者爲誰秉纘曰趙時俊尹蓍東云矣其言誠是意慮所不到故默然不答而止矣尹蓍東事臣以秉執旣有所陳達而上敎之出於朝紙每曰黨私臣不欲更有所云云而至於時偉其罪惡何如三司之聲討又何如一降兪音則時俊乃是連坐之人冢宰望之入不入雖無識無倫之輩屋下私談決不可有及於此而臣雖無似旣曰大臣吏堂亦以薦望至則不當以私室視之今其言如此若非玩弄臣則必以臣爲菽麥不辨而然也臣之傳說其言在臣適足爲疲軟而若仍以置之則義理也紀綱也體面也竝緣臣而墮懷無餘不得不仰陳於筵席矣上曰此人素有鄕闇而今聞卿言揆以朝體不可無飭加施罷職之典可也出擧條上曰前吏曹參判洪秉纘罷職出榻敎上曰近日事妄度成習試以李羲觀事言之豈不駭然乎務爲和平之道則是爲好事若爲偏重則甚不可矣濟恭曰鄭子産治國規模雖不足稱道而其言曰人多畏火而不知畏水故溺水死者多捉火死者少此言實有理矣大抵以嚴爲主則犯者自然不多矣臣以諸葛亮治蜀事有所仰陳雖出於區區愚衷而亦是當爲之事也爲君上者不可不以嚴爲主宜乎聖上之所體念矣上曰卿言好矣上下四方要爲均平其勢故反有受侮之嫌而豈可至於倒持其柄也哉濟恭曰聖敎何爲此失柄之敎也至如失柄之言乃是衰世之所當言也今玆聖明之世豈可以失柄等事言之乎上曰柄有許多般有大柄焉有小柄焉卿認之爲大乎濟恭曰前因荒山碑閣守護事道臣狀啓以南原咸陽各兩面割付雲峰有所陳聞而更令道臣論理狀聞事有命矣臣意則碑閣守護與地界寬窄本不相關而且以事勢言之咸陽之所謂嚴馬川本府之得成官樣專賴於此南原之所謂上下巖本州所關亦必不小公然奪彼與此不成事理況嚴馬川乃是嶺南地而今忽割付湖南則畫壄分州之意果安在哉道臣所當退其報狀使之拔去此段而不此之爲旣已上徹若或允可之後始爲提達則恐有銷刻之嫌故敢此仰陳矣上曰卿言果然昨聞筵臣言方欲釐改而未果割地一款原傳敎抹去可也出擧條濟恭曰今番都政時自上矜念兵批出六多付虛司果曲加變通綽有區處渠輩想必感泣而但聞實職二人出爲邊將以其親年俱不得赴任已爲呈遞云空納實職永爲罷散則其爲可矜有甚於虛司果之人矣臣則不知其姓名爲誰而兵判方入侍此兩人問名先爲調用次及虛司果之意分付何如上曰其人爲誰兵判似知之矣知敦寧李文源曰今番都政時遞付萬戶不知其人親年之已過法典果擬望受點矣武兼申在德除仁遮外萬戶而其親年過七十訓鍊主簿趙匡國除楸坡萬戶而其親年過八十云緣臣不察俱至呈遞無故落仕事當收用矣上曰依爲之出擧條允鈺曰臣率西北別付料待令矣上曰卿則先退率別付料待令而今日兼爲祿試射服色則卿與參試官皆以冠帶爲之可也有隣曰敬差官差送與否稟定然後年分事目當爲磨鍊而近年以來連爲令道臣擧行矣今番亦依此爲之敢稟上曰依爲之出擧條有隣曰鑄錢之役旣自本曹歲以爲常則需用物力不可不預爲措備前貸來均廳錢七萬兩仍爲貸來待畢鑄次次還報關西別餉錢中限五萬兩亦爲區劃留作本錢恐合事宜係是財用去來下詢大臣處之何如上曰大臣之意何如濟恭曰鑄錢旣令歲以爲式則物力不可不預爲區劃依戶判所奏施行實合事宜矣上曰依爲之出擧條有隣曰歲鑄之役旣屬本曹應行節目成出啓下以爲永久遵行之地主事監官等任與設都監有異不必以閑散人如前差出以計士中勤幹可合人差定擧行何如上曰依爲之出擧條上曰歲鑄之法何如濟恭曰此則中原之法而彼國則以鑄錢爲富國强兵之術矣上曰自領相以下無一人請罷之言矣濟恭曰然矣中原則以鑄錢事歲以爲常故其國之人無以鍮器爲食器者矣昌順曰臣方待罪內贍寺提擧而本寺郞廳侵責貢人一款令提調知悉査處事命下矣臣卽詣本寺招致諸貢人該郞侵責一款多般査實則皆言無他侵責之端屢度査問之下一辭納供而其中貢人韓泰寬爲名人以爲去閏五月初二日直長李鳴運以今番官貢還退後渠獨有稱冤呼訴之言拘留寺中仍施十七度笞罰其後所任貢人二人亦有因他事二十度笞治之事各司之治罪貢人雖曰常例非其罪而濫施笞罰則實難免侵責之科臣之不能察飭固不勝惶恐而直長李鳴運令該府拿問處之何如上曰依爲之出擧條上曰李學彬事卿知之乎濟恭曰處分則臣果知之而其間委折臣未能詳知矣上曰別監輩可謂化外之氓也近之則濫遠之則怨此雖小人之常情而至於此輩尤爲甚焉予素知此輩之爲弊故常加操切矣日前內司勘簿後取其所餘有分給渠輩之擧矣此後敢生此等之習矣前有外方出仕之法而近來則多有省減無此出仕之路故渠輩皆厭避矣濟恭曰臣見五日囚徒案則以別監不入番事多有次知囚禁之事矣上曰此皆厭避而然矣上曰邑誌分給之時排比諸人有若差遣京試官者然故慶尙右道則以金熙朝爲之左道則以朴奎淳爲之而近日分曹爲之矣濟恭曰朱子之攻斥王安石何等嚴截而至於經書之註反用王氏之說而我東之人無非偏私也豈不慨然乎上曰昨聞有司堂上言則近來無八道營耗穀云然否有隣曰然矣上曰李書九李家煥連日進去校書館耶有防曰然矣上曰知敦寧何爲此掃墳呈辭乎文源曰以生父母墳遷窆事出去矣上曰何日離發耶文源曰初欲以今日發行矣有次對之命故更以明日定行矣命退諸臣以次退出